
[bookmark: _Hlk176181096]Informatīvais ziņojums “Par Latvijas Investīciju un attīstības aģentūras dalību projekta “AGRI-BIOCIRCULAR-HUB: Izcilības centrs viedai lauksaimniecībai un aprites bioekonomikai ceļā uz ilgtspējīgu lauksaimniecības pārtikas nozari paplašināšanās valstīs (un ne tikai)” īstenošanā” (turpmāk – Informatīvais ziņojums) sagatavots kā Ekonomikas ministrijas (turpmāk – EM) iniciatīva, lai informētu Ministru kabinetu par Latvijas Investīciju un attīstības aģentūras (turpmāk – LIAA) līdzdalību programmas Apvārsnis Eiropa apakšprogrammas Izcilības centri (Excellence Hubs) (HORIZON-WIDERA-2023-ACCESS-07-01) projektā “AGRI-BIOCIRCULAR-HUB: Izcilības centrs viedai lauksaimniecībai un aprites bioekonomikai ceļā uz ilgtspējīgu lauksaimniecības pārtikas nozari paplašinās valstīs (un ne tikai) (angļu valodā – AGRI-BIOCIRCULAR-HUB: Excellence Hub for a Smart Agriculture and Circular Bioeconomy Towards a Sustainable Agrifood Sector in Widening Countries (and Beyond)) (turpmāk – Projekts), projekta nr. 101186869, tā darbības veids: koordinācija un atbalsta darbības HORIZON-CSA (HORIZON Coordination and Support Actions), granta līguma veids: HORIZON Action Grant Budget-Based.
LIAA darbības stratēģija 2023.-2029.gadam[footnoteRef:2] paredz, ka galvenie LIAA uzdevumi šajā periodā ir vērsti uz zinātņietilpīgas uzņēmējdarbības, eksporta un investīciju veicināšanu ar uzsvaru uz viedās specializācijas stratēģijas (turpmāk – RIS3) jomām, kas cieši saskan ar AGRI-BIOCIRCULAR-HUB projektu, kurš sniedz ieguldījumu Latvijas RIS3 jomas – Zināšanu ietilpīgas bioekonomikas – ekosistēmas un tās vides uzlabošanā, tostarp sekmēs gan uzņēmējdarbības iespējas, gan potenciālu investīciju piesaisti nākotnē. [2:  Latvijas Investīciju un attīstības aģentūras darbības stratēģija 2023.-2029.gadam: https://www.liaa.gov.lv/lv/par-mums/normativie-akti ] 

Informatīvajā ziņojumā ietverts priekšlikums Ministru kabinetam lemt par atļauju EM (LIAA) no 2025. līdz 2029. gadam uzņemties papildu valsts budžeta ilgtermiņa saistības Projekta īstenošanai, lai nodrošinātu LIAA dalību Projektā. Informatīvajā ziņojumā sniegta informācija par nacionālajiem ieguvumiem un Projekta nozīmīgumu.

1. Informācija par projekta “AGRI-BIOCIRCULAR-HUB: Izcilības centrs viedai lauksaimniecībai un aprites bioekonomikai ceļā uz ilgtspējīgu lauksaimniecības pārtikas nozari paplašinās valstīs (un ne tikai)” īstenošanu

Projekta iniciatīvu ierosināja Latvijas, Beļģijas, Spānijas, Polijas un Ukrainas pētnieki, jaunuzņēmumu atbalsta organizāciju un lauksaimniecības nevalstisko organizāciju pārstāvji, kuri darbojas aprites bioekonomikā un ar šo nozari saistīto inovāciju veicināšanā. LIAA piedalīšanos projektā iniciēja Latvijas Agroresursu un ekonomikas institūts, kurš arī nodrošina Projekta pārējo Latvijas partneru koordināciju un zinātnisko ekspertīzi. Projekts veicina zinātnes un biznesa saiknes lauku telpā, izmantojot esošos resursus (biomasu), atbilstoši ilgtspējīgas un bioloģiskās aprites lauksaimniecības principiem, vienlaikus radot inovatīvus produktus – bioloģiski ražotus mēslošanas līdzekļus. Šādu bioloģiski ražotu (pārstrādātu vai no organiskiem materiāliem radītu) mēslošanas līdzekļu lietošanu, nomainot esošos tradicionālos mēslošanas līdzekļiem, kas iegūti no izrakteņiem vai ķīmiski ražotiem neorganiskiem materiāliem, nosaka Eiropas zaļais kurss un ES regula par tirgū pieejamiem ES mēslošanas līdzekļiem 2019/1009 (Fertilising Products Regulation)[footnoteRef:3]. Projekts uzlabos zināšanu un prasmju nodošanu, jaunu tehnoloģiju izstrādāšanu, apguvi un esošo tehnoloģiju uzlabošanu, radīs jaunas uzņēmējdarbības iespējas, jo īpaši mazajiem un vidējiem uzņēmumiem (turpmāk – MVU), jaunuzņēmumiem un zemnieku saimniecībām bioekonomikas nozarē. Projekts arī veicinās vietējo lauku inovāciju ekosistēmu integrāciju starptautiski orientētās industriālās bioekonomikas ekosistēmās un sauszemes ekosistēmu aizsardzību saskaņā ar ES zaļo kursu (EU Green Deal) un reģionālajām viedās specializācijas stratēģijām (RIS3).  [3:  Eiropas Parlamenta un Padomes Regula (ES) 2019/1009 (2019. gada 5. jūnijs), ar ko nosaka noteikumus par to, kā tirgū dara pieejamus ES mēslošanas līdzekļus, un ar ko groza Regulas (EK) Nr. 1069/2009 un (EK) Nr. 1107/2009 un atceļ Regulu (EK) Nr. 2003/2003, pieejama: https://eur-lex.europa.eu/legal-content/LV/TXT/?uri=CELEX:32019R1009] 

Projekta pieteikums tika iesniegts 2024.gada 7.martā. Par to, ka projekta pieteikums ir pozitīvi izvērtēts un ieteikts finansēšanai, tika paziņots 2024.gada 20.jūnijā. LIAA parakstīja projekta dotācijas deklarāciju 2024.gada 5.jūlijā. Tiek gatavots dotācijas līgums (grant agreement), kas LIAA pārstāvim jāparaksta līdz Projekta uzsākšanai. Projekta sākums plānots 2025.gada 1. janvārī. Projekta ilgums būs 48 mēneši.
Projekta mērķi un uzdevumi tiks īstenoti izmantojot četrkāršās spirāles (quadruple-helix) principu, sadarbojoties dažādām ieinteresētajām pusēm. Latviju šajā projektā pārstāv LIAA, Latvijas Agroresursu un ekonomikas institūts (AREI), Iecavas uzņēmums “Egg Energy”, nevalstiskās organizācijas Latvijas Biogāzes asociācija un “Zemnieku Saeima”, uzņēmums SIA FNG INVEST jeb Commercialization Reactor. 
Ukrainas Ļvivas Politehniskā Nacionālā Universitāte (Lviv Polytechnic National University) ir projekta koordinators jeb vadošais partneris. Vēl no Ukrainas kā partneri ir Karpatu reģiona lauksaimniecības institūts, Ukrainas Lauksaimniecības zinātnes nacionālās akadēmijas Karpatu reģiona lauksaimniecības institūts, Ļvivas Reģionālas Valsts administrācijas ekoloģijas un dabas resursu departaments, nevalstiskā organizācija “Visas Ukrainas Vides Līga” (All-Ukrainian Environmental League), Ļvivas Lauksaimniecības Kamera (Lviv Agrarian Chamber), un Ļvivas pašvaldības uzņēmums "Zelene misto" (Lviv Communal Enterprise "Zelene misto"). No Polijas partneri ir Poznaņas Dzīvības zinātņu universitāte (UNIWERSYTET PRZYRODNICZY W POZNANIU), Čestohovas Politehnikums (POLITECHNIKA CZESTOCHOWSKA), nevalstiskā organizācija WIELKOPOLSKA IZBA ROLNICZA, Volštinas (Wolsztyn) uzņēmums Rowaj Sp. z o.o., Brvinovas (BRWINOW) Lauksaimniecības atbalsta centrs (CENTRUM DORADZTWA ROLNICZEGO W BRWINOWIE), Kļecko uzņēmums Przedsiebiorstwo Produkcyjno-Handlowe "Chrobry" Sp. z o.o., Čestohovas (Częstochow) uzņēmums Hurtownia Tworzyw Sztucznych GRANULAT BIS Marcin Chmielarz. No Spānijas pētniecības iestāde FUNDACIO UNIVERSITARIA BALMES un no Beļģijas BGT CONSULTING GROUP – tās BGT Innovation Labs.
Projekta mērķis ir veicināt sadarbību aprites ekonomikas jomā specifiski lauksaimniecības nozarei, apvienojot un izmantojot inovāciju ekosistēmu potenciālu Polijā, Latvijā, Spānijā un Ukrainā, sadarbojoties pētniekiem, uzņēmējiem, valsts pārvaldes institūcijām, un pilsoniskajai sabiedrībai. Visiem reģioniem pastāv zaļās pārejas izaicinājumi lauksaimniecībā, kuriem jāmeklē komerciāli izdevīgi inovatīvi risinājumi.
Projekts uzlabos kompetences, stiprinās zinātnes un uzņēmējdarbības sadarbību Projekta dalībvalstīs, uzlabos zināšanu pārnesi un radīs jaunas uzņēmējdarbības iespējas, jo īpaši MVU un jaunizveidotiem uzņēmumiem, nodrošinot atbalstu un resursus, piemēram, ar projekta ietvaros īstenotu grantu atbalstu (konkurss komersantiem un mentoringa programmu). Granta izsniegšanu administrēs un nodrošinās citi projekta partneri (ne LIAA). Pamatojoties uz sākotnējo kartēšanu un RIS3 stratēģijām, Projektā par prioritāti izvirza dažādus inovatīvus aprites bioekonomikas tehnoloģiju risinājumus, izmantojot lauksaimniecības ražošanas procesā radušos biomasu, vienlaikus ražojot konkurētspējīgus produktus, tai skaitā biogāzi un bioloģiski ražotus mēslošanas līdzekļus. Līdz ar to Projekts skar divas RIS3 jomas – Zināšanu ietilpīga bioekonomika un arī Viedā enerģētika un mobilitāte.
Projekta laikā tiks veidota pētniecības un inovācijas stratēģija kā ilgtermiņa ceļvedis tehnoloģiju, sociālai un ekonomiskai attīstībai lauksaimniecības pārtikas un aprites bioekonomikā (agrifood and bio-circular). Tajā par prioritāti tiks noteiktas ilgtspējīga lauksaimniecība, atjaunojamā enerģija, dabas aizsardzība un sadarbība ar lauku kopienām un uzņēmējiem. Īpašs uzsvars būs uz tehnoloģiju pārnesi un dažādu alternatīvu tehnoloģiju izmēģināšanu un salīdzināšanu reālā bioekonomikas uzņēmējdarbības vidē. Projekts ir nozīmīgs arī vides izmaiņu risināšanā, dabas vērtību saglabāšanā un reģionālās ekonomiskās attīstības veicināšanā, tai skaitā lauku-pilsētu atšķirību mazināšanā. Projekts veicinās antropogēno jeb cilvēka darbības negatīvās ietekmes uz vidi mazināšanu uz sauszemes un jūras ekosistēmām visā aprites bioekonomikas ciklā, mazinot biogāzes vai biometāna ražošanu, un mazinot jūras eitrofikāciju (minerālmēslu izmantošanas samazināšana). Projekts sniegs ieguldījumu ES uzstādīto mērķu sasniegšanai – līdz 2029.gadam par ceturtdaļu samazināt lauksaimniecības mēslošanas līdzekļu lietošanu, kas iegūti no izrakteņiem vai ķīmiski ražotiem neorganiskiem materiāliem, aizstājot ar bioloģiski ražotiem mēslošanas līdzekļiem.
LIAA iesaiste projektā ir šādās aktivitātēs:
1) piedalās lauksaimniecības pārtikas un aprites pētniecības un inovācijas (P&I) stratēģijas izstrādē, esošo Latvijas konteksta RIS3 politiku izvērtēšanā un ieteikumu sagatavošanā, P&I ekosistēmas izvērtēšanā, vajadzību un iespēju identificēšanā; P&I ilgtermiņa stratēģiskās ietvara izstrādē, kopīgu P&I investīciju gadījumu identificēšanā[footnoteRef:4];  [4:  LIAA aktivitāte būs cieši sasaistīta ar esošajām RIS3 stratēģijām šādos veidos: (a) aktivitātes ietvaros tiks atbalstītas divas RIS3 prioritārās jomas - Zināšanu ietilpīga bioekonomika un Viedā enerģētika un mobilitāte; (b) aktivitāte tiks īstenota saskaņā ar RIS3 pārvaldības mehānismu, ko koordinē LIAA, iesaistot uzņēmumu, zinātnes un valsts sektora pārstāvjus; (c) aktivitāte sniegs ieguldījumu augstāk minēto RIS3 jomu ilgtermiņa stratēģiju un rīcības plānu īstenošanā, kas izstrādāti RIS3 vadības grupu ietvaros; (d) aktivitāte veicinās RIS3 mērķu sasniegšanu, palielinot inovācijas kapacitāti un atbalstot tehnoloģisko progresu tautsaimniecībā; (e) aktivitāte tiks saskaņota ar esošajām RIS3 jomu stratēģijām un rīcības plāniem, lai nodrošinātu sinerģiju un izvairītos no dublēšanās.] 

2) piedalās demonstrāciju projektu dizainā un plānošanā; to monitoringā, izvērtēšanā un salīdzinošā novērtēšanā; lai uzlabotu pētniecības un inovācijas spējas tiks dizainēti, izmēģināti ar demonstrācijas (pilot) projektu palīdzību un mērogoti (scale up) (tehnoloģiju gatavības līmenis (TRL) 3-6) pētniecības un inovācijas biznesa piemēri, kurus īstenos t.sk. arī Latvijas inovatīvie MVU, piedaloties grantu konkursā un ņemot vērā reģionālos izaicinājumus;
3) piedalās P&I un uzņēmējdarbības veicināšanas programmu un kapacitātes celšanas programmu dizainā; 
4) vada un nodrošina darba uzdevuma “Zinātniski ietilpīgas (deep-tech) uzņēmējdarbības programmas izstrādāšana viedai, ilgtspējīgai lauksaimniecībai un aprites ekonomikai”; 
5) piedalās atvērto inovāciju ieviešanā MVU uzņēmumos; 
6) piedalās tīklošanās pasākumos, zināšanu un pieredzes apmaiņā par aprites bioekonomiku; 
7) vada un nodrošina darba uzdevuma “Internacionalizācijas plāns pētniecības un inovācijas attīstībai, starpreģionu sadarbībai un piekļuvei tirgum” izpildi (sk. Ielikumu Nr.1); internacionalizācijas plāns veicinās izcilības centrus paplašināšanās valstīs un izveidos sadarbības sistēmu ar citiem Eiropas reģioniem. Tajā būs iekļauts starpreģionu sadarbības protokols un reklāmas materiālu pakete, tostarp prezentācijas un video, ar ko dalītos tīklošanās pasākumos un starptautiskās izstādēs;
8) iesaistās un sniedz konsultācijas inovācijas projekta partneriem grantu uzsaukuma sagatavošanā (to neadministrē); sniedz konsultācijas inovāciju pieteikumu izvērtēšanas un atlases procedūrām, tostarp, atskaitīšanās procedūru un ietekmes novērtējumu sagatavošanai; 
9) piedalās bioaprites ekosistēmas mentoringā aptverot gan pētniekus, pašvaldību un reģionu pārstāvjus, zemniekus, uzņēmējus, citus iesaistītos partnerus un studentus; atbalsta uzņēmējdarbības un RIS3 mentoringa programmas sagatavošanu Ukrainas bioaprites ekonomikas ekosistēmai; 
10) piedalās projekta rezultātu izplatīšanā un komunikācijā; projekta ietekmes izvērtēšanā un likumdošanas rekomendāciju izstrādāšanā; vada darba uzdevumu “Pēcpārbaude, izmantošana, sinerģija un rezultātu nodošana citām paplašināšanās valstīm un ārpus tās”, sagatavojot ilgtspējības un ekspluatācijas plānus;
11) līdzdalība projekta koordinācijā un administratīvajā pārvaldībā.
Ielikums Nr. 1
	Internacionalizācijas plāns ir vērsts uz starpreģionu sadarbības veicināšanu ar uzsvaru uz inovāciju un industriālo ekosistēmu attīstību, un pētniecības rezultātu piekļuves tirgum nodrošināšanu. Aktivitāte ir plānota atbilstoši Eiropas Komisijas uzsaukuma Excellence Hubs (HORIZON-WIDERA-2023-ACCESS-07) sagaidāmajiem rezultātiem. Tā ietver: (a) starpreģionu sadarbības protokola izveidi; (b) materiālu paketes sagatavošanu (prezentācijas, video) dalīšanai tīklošanās pasākumos un starptautiskās izstādēs; (c) izcilības centru veicināšanu paplašināšanās valstīs; (d) Latvijas esošās pieredzes internacionalizācijas jomā nodošanu Ukrainas inovāciju ekosistēmai, kā daļa no mentoringa.
Attiecībā uz subordināciju ar Eiropas Kopējām programmēšanas iniciatīvām:
•  FACCE-JPI un HDHL iniciatīvas tiešām ir nozīmīgas Eiropas mēroga stratēģiskās pētniecības un inovāciju programmas. LIAA internacionalizācijas plāns ņems vērā šo iniciatīvu izstrādātās stratēģiskās dienaskārtības, lai nodrošinātu sinerģiju un papildināmību. Īpaši tiks saskaņotas aktivitātes lauksaimniecības, pārtikas drošības un veselīga uztura jomās.
•  BIOEAST deklarācija: BIOEAST iniciatīva ir būtiska Centrālās un Austrumeiropas valstu bioekonomikas attīstībai. LIAA internacionalizācijas plānā tiks ņemti vērā BIOEAST mērķi un prioritātes, īpaši attiecībā uz ilgtspējīgu lauksaimniecību un aprites bioekonomiku.
Sinerģija ar esošajiem pasākumiem:
Latvijas Zinātnes padomes (LZP) izstrādātais starptautiskās sadarbības plāns zinātnē ir nozīmīgs dokuments. LIAA internacionalizācijas plāns papapildinās un stiprinās šo plānu, bez aktivitāšu dublēšanas. Tiks nodrošināta cieša koordinācija starp LIAA un LZP, lai maksimizētu sinerģijas un izvairītos no pārklāšanās.
ES struktūrfondu investīcijas:
LIAA plāns būs saskaņots ar esošajām ES struktūrfondu investīcijām starptautiskajai sadarbībai pētniecībā. Tas varētu ietvert: (a) papildinošu aktivitāšu identificēšanu; (b) kopīgu prioritāšu noteikšanu; (c) resursu efektīvu izmantošanu.
Vienlaikus, ar nolūku nodrošināt efektīvu koordināciju un sinerģiju tiks izveidota starpinstitucionāla darba grupa, kurā būtu pārstāvētas visas iesaistītās puses (LIAA, LZP, Izglītības un zinātnes ministrija (IZM), Zemkopības ministrija (ZM) u.c.). Šī grupa varētu pārraudzīt internacionalizācijas plāna izstrādi un ieviešanu, nodrošinot tā atbilstību nacionālajām un Eiropas prioritātēm pētniecībā un inovācijās.



[bookmark: _Hlk182292511]Plānots, ka LIAA šos uzdevumus veiks viens darbinieks, piesaistīts uz projekta īstenošanas laiku un pilnvērtīgi pārstāvēs LIAA kompetentajos jautājumos, virzot un attīstot projekta mērķus ar pievienoto vērtību. Izveidota viena jauna amata vieta vecākais projektu vadītājs (39.1. amatu saimes IIA līmenis, 10. mēnešalgu grupa) uz projekta īstenošanas laiku no 01.01.2025. līdz 31.12.2028.

2. Projekta ietvaros pasākumu finansēšana un ilgtermiņa saistības valsts budžetā

Projekta īstenošanai piešķirtais kopējais Projekta finansējums laika periodam no 01.01.2025. līdz 31.12.2028. ir 5 995 825 euro. Atbilstoši provizoriskajam plānam LIAA veicamajām funkcijām piešķirti 217 789 euro, un šis finansējums tiks ieplānots Ekonomikas ministrijas budžetā attiecīgajā gadā kā ārvalstu finanšu palīdzība iestādes ieņēmumos. 
Apstiprināto budžetu katrai dalībvalstij pēc nepieciešamības var arī palielināt vai samazināt noteiktā finansēšanas perioda laikā, bet tikai piešķirtā kopējā budžeta ietvaros. 
Programmas ietvaros tiek atbalstīti šādi izdevumu veidi:
1) 168 000 euro atlīdzībai par aktivitātēm projektā, kas tiek attiecināts tikai par projekta aktivitātēm veltīto darba laiku, vidēji paredzot 42 000 euro gadā.
2) 6 231 euro komandējumu izdevumi, projektam pieteikuma fāzē ieplānojot 6 pasākumus.
3) 43 557,75 euro dažādu izdevumu (tulkošana, kancelejas preces, sanāksmju un citu papildus projekta partneru pasākumu organizēšanas izmaksas, u.c.) atlīdzināšanai.

LIAA Projekta provizoriskais naudas plūsmas plāns, 2025. – 2029. gads, euro
Tabula Nr.1
	Projekts AGRI-BIOCIRCULAR-HUB 70.08.00. programma
	2024.gada plāns
	2025.gada plāns
	2026.gada prognoze
	2027.gada prognoze
	2028.gada prognoze
	2029.gada prognoze
	Kopā euro

	Ārvalstu finanšu palīdzība 
	0
	53 488
	51 050
	47 914
	32 668
	0
	185 120

	Latvijas valsts līdzfinansējums
	0
	0
	0
	0
	0
	0
	0

	Valsts priekšfinansējums
	0
	0
	17 467
	12 260
	2 942
	0
	32 669

	Projekta īstenošanai kopējās izmaksas
	217 789

	Ārvalstu finanšu palīdzība atmaksām valsts pamatbudžetā
	0
	0
	0
	0
	0
	32 669
	32 669



Saskaņā ar likuma “Likums par budžetu un finanšu vadību”[footnoteRef:5] (turpmāk – Budžeta likums) 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Ņemot vērā Budžeta likuma 24. pantā noteikto budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. [5:  Likums “Likums par budžetu un finanšu vadību”, https://likumi.lv/ta/id/58057 ] 

LIAA projekta ietvaros nesniegs valsts atbalstu. 
LIAA projektā veicamās aktivitātes atbilst LIAA īstenotajiem valsts pārvaldes uzdevumiem, ievērojot, ka LIAA nolikumā[footnoteRef:6] noteiktās LIAA funkcijas paredz: (1) veicināt uzņēmējdarbības uzsākšanu un attīstību (plašāku aprakstu sk. Informatīvā ziņojuma 1. nodaļā, kur minēts kā projekts veicina uzņēmējdarbības uzsākšanu un attīstību); (2) nodrošināt RIS3 ieviešanu, tai skaitā īstenot RIS3 vērtību ķēžu ekosistēmu un to ilgtermiņa stratēģiju izstrādes un īstenošanas procesu vadību (projekts sniedz ieguldījumu RIS3 jomas “Zināšanu ietilpīga bioekonomika” attīstībā). Vienlaikus projekta ietvaros LIAA veicamās aktivitātes nav saistītas ar saimnieciskās darbības veikšanu, tāpēc nav nepieciešams piemērot komercdarbības atbalsta regulējumu. [6:  Ministru kabineta 2012. gada 11. decembra noteikumi Nr. 857 “Latvijas Investīciju un attīstības aģentūras nolikums”, https://likumi.lv/ta/id/253494 ] 

Projekta pasākumu īstenošanai papildu Latvijas valsts līdzfinansējums nebūs nepieciešams, jo atlīdzības izdevumus par darba stundām un pārējos saistītos izdevumus plānots segt no projektā piešķirtajiem līdzekļiem. Projekta īstenošanai nepieciešams valsts priekšfinansējums tabulā Nr.1 norādītajā apjomā.

3. Priekšlikumi turpmākai rīcībai

Ievērojot Informatīvajā ziņojumā ietverto, Ministru kabinets tiek aicināts:
1. Pieņemt zināšanai iesniegto informatīvo ziņojumu.
2. Atļaut Ekonomikas ministrijai (Latvijas Investīciju un attīstības aģentūrai) uzņemties 2025.-2029. gadā papildu valsts budžeta ilgtermiņa saistības budžeta programmas 70.08.00 “Eiropas Savienības pētniecības un inovācijas programmas "Apvārsnis Eiropa" projektu un pasākumu īstenošana” projekta “AGRI-BIOCIRCULAR-HUB: Izcilības centrs viedai lauksaimniecībai un aprites bioekonomikai ceļā uz ilgtspējīgu lauksaimniecības pārtikas nozari paplašināšanās valstīs (un ne tikai)” īstenošanā” (programma Izcilības centri/Excellence Hubs, HORIZON-WIDERA-2023-ACCESS-07) (turpmāk – projekts) īstenošanai atbilstoši informatīvajā ziņojumā norādītajam apjomam.
3. Projekta īstenošanai, nepieciešamo priekšfinansējumu nodrošināt no budžeta resora 74. "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.
4. Ekonomikas ministrijai pēc projekta starpposma un noslēguma maksājuma saņemšanas nodrošināt šī protokollēmuma 3. punktā minēto līdzekļu ieskaitīšanu valsts pamatbudžeta ieņēmumos.
5. Pieņemt zināšanai, ka projekta īstenošanai Latvijas Investīciju un attīstības aģentūrā tiks izveidota viena amata vieta uz noteiktu laiku. 
6. Ekonomikas ministrijai (Latvijas Investīciju un attīstības aģentūrai) pēc projekta pabeigšanas sagatavot un iesniegt Zemkopības ministrijā informāciju par projekta īstenošanas rezultātiem.

